作者:王邁
標題:沁園春
內容:首尾四年，臺省好官，都做一回。便前頭更有，合當做底，何妨且恁，猛省歸來。甲第新成，開尊行樂，脆管繁弦十二釵。回頭笑，這狂生無用，削盡官階。狂生真個狂哉。潑性氣年來全未灰。有龍鱗鳳翼，不能攀附，牛衣漁具，早已安排。爛煮園蔬，熟煨山芋，白髮蒼顏窮秀才。官休做，莫狂無處著，送去瓊崖。